የብሔር ብረሰቦችን እኩልነትን በማረጋገጥ የተገኙ ውጤቶች እውቅና እንዲያገኙ ጥረት ያስፈልጋል-ፌዴሬሽን ምከር ቤት
አዲስ አበባ፤  ህዳር 6/2006 (ዋኦማ) – በኢትዮጵያ የብሔር ብሔረሰቦችን እኩልነት በመረጋገጡ የተገኙ ውጤቶችና የተፈጠረውን አዲስ ስርዓት በተገቢው እውቅና እንዲያገኝ የህዝብ ግንኙነት ባለሙያዎች ሚናቸውን ማጠናከር እንደሚገባቸው የፌዴሬሽን ምክር ቤት አፈ ጉባኤ ገለጹ፡፡ 8ኛውን የኢትዮጵያ ብሔር፣ ብሔረሰቦችና ህዝቦች ቀን አስመልክቶ ”ህዳር 29 እና የኢትዮጵያ ሕብረ-ብሔራዊ ፌደራል ስርዓት” በሚል መሪ ቃል ለህዝብ ግንኙነት ባለሙያዎች ስልጠና በመሰጠት ላይ ነው። በዚህ ወቅት የፌዴሬሽን ምክር ቤት አፈ ጉባኤ አቶ ካሳ ተክለብርሀን እንደተናገሩት ኢትዮጵያ እያስመዘገበችው ያለውን ውጤት በቆየው ስርዓት የተዛባ አመለካከት እንዳይዋጥ የመገናኛ ብዙሃን ተግባራቸውን አጠናክረው መቀጠል ይኖርባቸዋል። በአሁኑ ወቅት በአገሪቱ አዲስ አስተሳሰብና ስርዓት እየተገነባ መሆኑንና ይህንንም በተቋማት፣ በትምህርት፣ በእለት ተዕለት ስራዎችና በተለያ አጋጣሚዎች መግለፅ ከህዝብ ግንኙነት አባላት ትልቅ ሚና ይጠበቅባቸዋል ብለዋል። በተለይ በአዲስ አስተሳሰብ የተገነባውን የኢትዮጵያ የልማት ስኬት የብዝሀነት የመጠናከር ምንጭ መሆኑን በማስረዳትና የቆየውን አስተሳሰብ በመዋጋት ውጤቱን ዓለም እንዲያውቀው ማድረግ ይገባል ሲሉ አቶ ካሳ ተናግረዋል። ስምንተኛው የኢትዮጵያ ብሔር፣ ብሔረሰቦችና ህዝቦች ቀን በኢትዮጵያ ሶማሌ ክልልና በፌዴሬሽን ምክር ቤት ትብብር በጅጅጋ ከተማ በልዩ ሁኔታ እንደሚከበር ገልጸዋል። የመንግስት ኮሙኑኬሽን ሚኒስትር ዴኤታ አቶ እውነቱ ብላታ ስልጠናውን በሰጡበት ወቅት እንደተናገሩት አገሪቱ በአንድ ዘመን በዓለም ላይ በዕድገቷ ቁንጮ እንደነበረች ታሪክ መመስከሩ በዚያን ወቅት የነበሩ ምሁራን ተጠቃሾች ናቸው። በአሁኑም ጊዜ እየተመዘገበ ያለውን ታሪክና እየተገነባ ያለውን አስተሳሰብ ታሪክ እንዲያየው የመገናኛ ብዙሃን ከፍተኛ ሚና አለባቸው ብለዋል። የተገኙ ስኬቶችን ከተጨባጭ እውነታዎች በመነሳት ውጤታማና በተመረጠ ስልት በታጀበ የህዝብ ግንኙነት ስራን በመጠቀም ወደ ህዝብ ማድረስ እንደሚገባም ገልጸዋል። የስልጠናው ተሳታፊና የሶማሌ ክልል የመንግስት ኮሙኑኬሽን ጉዳዮች ጽህፈት ቤት የህዝብ ግንኙነት የስራ ሂደት ባለቤት አቶ አቡአሊዮ እስማኤል እንደተናገሩት የሶማሌ ክልል የበዓሉ ዝግጅት አጠናቆ እንግዶቹን በመጠባበቅ ላይ ይገኛል። በበዓሉም ላይ በቀኝ ገዥዎች የተደበቀ ታሪክ የአዲሲቷ ኢትዮጵያን ስኬት እናንጸባርቃለን ብለዋል። በተጨማሪም ህገ መንግስታችን ባጎናጸፈን ስርዓት ተጠቅምን ያስመዘገብናቸውን ውጤቶች ዓለም እንዲያውቀው ለማድረግ ትልቅ ዝግጅት ማድረጋቸውን ተናግረዋል። በስልጠናውም ከፌዴራልና ከክልል የተውጣጡ የህዝብ ግንኙነት ኃላፊዎች በፌዴሬሽን ምክር ቤት አዘጋጅነት የግንዛቤ ማስጨበጫውን እየተሳተፉ መሆናቸውን ኢዜአ ዘግቧል።